### Beslutningstema

Det skal besluttes om planlægningen for erhvervsområdet i Skærbæk skal igangsættes.

### Historik

Salget af arealet til elladestationen blev behandlet på Kommunalbestyrelsesmødet den 31. marts 2022. Ifølge projektbeskrivelsen fra salgssagen vil tilbudsgiver projektere et trafikknudepunkt i starten med fokus på (lyn) el-ladestandere. På længere sigt er det planen at etablere tankanlæg til brint (methan). Budgiver vil lave en ny lokalplan, som skal gøre det muligt at etablere virksomheder og erhverv, der vil styrke området og give synergi i forhold til den aktivitet, der i øvrigt findes i området.

### Sagsfremstilling

Køber af arealet matr. nr. 2557 [adresse], Skærbæk, har i dag ønsker om at planlægge til boksbutikker, service i form af elladestation, restaurant og tankstation, samt andet erhverv som passer ind i området. Dette er ikke i overenstemmelse med tidligere nævnte projekt. Deres nye projektbeskrivelse er vedlagt som bilag.

Ønsket om detailhandel i området kræver en detailhandelsredegørelse i forbindelse med kommuneplantillægget og lokalplanen. Arealudlægningerne syd for rundkørslen i [adresse] 510.41.6 (kortbilag) er udlagt til pladskrævende varegrupper, hvor en del af arealet er lokalplanlagt. Der kan komme eventuelle krav til omlægning af disse udlæg fra Plan- og Stine Lund i forbindelse med udlæg af nye områder til detailhandel, da der fra statens side ønskes begrænsede arealmuligheder for detailhandel.

I forbindelse med salgssagen blev det forventet, at der skal etableres en svingbane til arealet for såvel [adresse] som vestkommende trafik, og det foresloges, at udgiften hertil finansieredes af indtægten ved salg. Det vurderes, at udgiften hertil vil være omkring 900.000 kr. Oprindeligt var kun forudsat en svingbane for østgående trafik, men en trafikanalyse viser behovet for en svingbane for vestkommende trafikanter også. Dette estimat samt forslag til vejprojekt kan forvaltningen ikke garantere holder længere, da trafikmægden til det ønskede projektforslag til boksbutikker væsentligt ændrer trafiktallene. Lette trafikater skal ligeledes vurderes med ind i projektet. Adgangen til området er beliggende tæt på statsvejen rute 11, hvor Vejdirektoratet, som vejmyndighed skal godkende såvel nye som ændret anvendelse af overkørsler. Der kan i den forbindelse komme krav til, hvordan adgangen med diverse anlæg skal se ud. Vejdirektoratet kan også give et veto mod planlægningen.

For en afklaring af mulighederne ønskes planlægningen igangsat. Sagen er på lokalplanlisten til prioritering.

### Økonomi

Ansøger betaler for planlægningen med dertil hørende redegørelse og screening.

### Lovgrundlag

Planloven

### Fagchefen for Teknik og Plan indstiller,

at planlægning igangsættes for at afsøge mulighederne.

### Beslutning

Indstillingen godkendt.

Udvalget erklærede Bøje Christoffersen for inhabil. Bøje Christoffersen deltog ikke i punktet.

Ole Christensen deltog ikke i mødet.